b'\n_START_ARTICLE_\n\xc4\x8crni plo\xc5\xa1\xc4\x8dec\n_START_SECTION_\nTelesne zna\xc4\x8dilnosti\n_START_PARAGRAPH_\nV dol\xc5\xbeino meri med 42 in 45\xc2\xa0mm, od tega zadek od 25 do 29\xc2\xa0mm. Zadnje krilo je dolgo 32\xe2\x80\x9338\xc2\xa0mm. Po barvnem vzorcu se zlahka lo\xc4\x8di od podobnih ka\xc4\x8djih pastirjev. Neodrasle osebke prepoznamo po temnih konicah, temnih progah na bazi in \xc5\xbeivorumenemu sprednjemu robu kril. Njihov zadek je oran\xc5\xbeen, s temno progo na vrhu po vsej dol\xc5\xbeini, ki se proti zadnjim \xc4\x8dlenom \xc5\xa1iri. Odrasle samice imejo telo temnorjavo, samci pa med odra\xc5\xa1\xc4\x8danjem po\xc4\x8drnijo, nato pa se jim zadek obarva sinje modro. Od drugih predstavnikov rodu Libellula se lo\xc4\x8dijo po veliki \xc4\x8drni konici zadka (\xc4\x8drno so obarvani \xc4\x8dleni od osmega do desetega), \xc4\x8drni glavi in steklastemu videzu sicer modrih o\xc4\x8di.\n_START_SECTION_\nHabitat in raz\xc5\xa1irjenost\n_START_PARAGRAPH_\n\xc5\xbdivi ob zara\xc5\xa1\xc4\x8denih po\xc4\x8dasi teko\xc4\x8dih vodah, jezerih, ribnikih, mrtvicah, jarkih in podobnih vodnih telesih, ki jih obdaja visoko vodno rastlinje. Li\xc4\x8dinke se zadr\xc5\xbeujejo med drobirjem okrog stebel teh rastlin. Raz\xc5\xa1irjen je po vsej Srednji in Ju\xc5\xbeni Evropi razen najbolj suhih obmo\xc4\x8dij ter na vzhodu do Kaspijskega jezera. Redke najdbe so znane tudi za skrajni jug Velike Britanije in Skandinavije. Ker se zadr\xc5\xbeuje le v habitatih z ustrezno kombinacijo lastnosti, je po vsem obmo\xc4\x8dju raz\xc5\xa1irjenosti pogost le lokalno._NEWLINE_V Sloveniji je raz\xc5\xa1irjen na obali, na Ljubljanskem barju in v severovzhodnem delu dr\xc5\xbeave, predvsem ob Muri. V tem delu obmo\xc4\x8dja raz\xc5\xa1irjenosti je mo\xc5\xbeno opazovati odrasle osebke od maja do avgusta, najve\xc4\x8d junija.'